**Raul Kudre** (sündinud 11. detsembril 1970 Mellistes) on eesti omavalitsustegelane ja orienteeruja.

Haridus
-------

1989. aastal lõpetas ta Värska Keskkooli. 2004. aastal lõpetas Eesti Maaülikooli maaehituse eriala.

Töö
---

Ta on töötanud Värska Keskkooli kehalise kasvatuse õpetajana.

Aastatel 2006–2017 oli ta Värska vallavanem. 30. oktoobril 2017 sai temast esimene Setomaa vallavanem.

Sporditegevus
-------------

### Sporditulemused

Eesti orienteerumise meistrivõistlustel on ta aastatel 1989–2011 võitnud 23 kulda, 13 hõbedat ja 9 pronksi, neist 2 hõbedat ja 1 pronks rattaorienteerumises ning 4 pronksi orienteerumisjooksus, kõik ülejäänud medalid suusaorienteerumises. 23-kordse Eesti meistrina on ta meestest Eesti läbi aegade edukaim suusaorienteeruja. 

Suusaorienteerumise NSV Liidu meistrivõistlustel võitis ta 1989. aastal Eesti meeskonnas koos Raivo Rõõmu, Martti Parve ja Ormar Lutsbergiga hõbeda ning 1990. aastal tavarajal pronksi.

Suusaorienteerumise EMil parimad tulemused 12. koht sprindis (2001) ja Eesti meeskonnas (koos Tõnis Ermi ja Taavi Nurmega) 8. koht teatesõidus (2006).

Osalenud 6 korda suusaorienteerumise MMil (1992, 1994, 1996, 1998, 2000, 2004), parimad tulemused 9. koht lühirajal (1994) ja Eesti meeskonna liikmena (koos Margus Halliku, Ander Ojandu ja Tõnis Ermiga) 6. koht teatevõistlusel (2004). 

Aastatel 2004–2006 osales rattaorienteerumise maailmameistrivõistlustel, parimad tulemused 2004. aastal 20. koht lühirajal ja Eesti meeskonna liikmena 4. koht teatesõidus koos Rene Ottessoni ja Margus Hallikuga.

### Spordiorganisatsiooniline tegevus

Ta on Värska Orienteerumisklubi Peko president, Põlva Maakonna Spordiliidu juhatuse liige ja Põlva Maakonna Spordinõukogu aseesimees.

2005. aastast on ta Eesti suusaorienteerumiskoondise treener. 2014. aastast on ta IV kategooria orienteerumistreener (Eesti kvalifikatsiooniraamistiku 6. tase).

2012. aastal oli ta Räpinas ja Värska ümbruses toimunud rattaorienteerumise Maailma Karika etapi peakorraldaja.

2021. aastal oli ta Käärikul toimunud suusaorienteerumise maailmameistrivõistluste, juunioride maailmameistrivõistluste ja noorte Euroopa meistrivõistluste peakorraldaja.

Osalemine valimistel
--------------------

Ta on osalenud kohalike omavalitsuste valimistel aastatel 1996, 1999, 2002, 2005, 2009 ja 2013, kandideerides Värska valla volikokku. Esmakordselt valiti ta volikokku 2002. aastal erakonna Mõõdukad nimekirjas, järgnevatel valimistel kandideeris ja osutus valituks Sotsiaaldemokraatliku Erakonna nimekirjas.

2015. aastal kandideeris Sotsiaaldemokraatliku Erakonna nimekirjas Riigikokku, kogus 245 häält, kuid ei osutunud valituks.

Muu ühiskondlik tegevus
-----------------------

Ta on Põlvamaa Omavalitsuste Liidu juhatuse liige ja Setomaa Valdade Liidu nõukogu liige (varem olnud ka nõukogu esimees).

Isiklikku
---------

Tema abikaasa Ingrit Kala on setu rahvakultuuri edendaja ja orienteeruja. Ka tütred Daisy Kudre-Schnyder ja Doris Kudre ning poeg Timo Kudre on orienteerujad.

Tunnustus
---------

* 2013 Spordiliidu Jõud aasta noortetreener
* 2019 Võrumaa aasta isa
* 2021 Riiklik spordipreemia – Eestis toimunud suusaorienteerumise maailmameistrivõistluste, juunioride maailmameistrivõistluste ja noorte Euroopa meistrivõistluste peakorraldaja.

Viited
------

1. ↑  "Värska Keskkooli ja Gümnaasiumi vilistlased. XXXII lend 1989". Originaali arhiivikoopia seisuga 25. november 2015. Vaadatud 24. novembril 2015.
2. ↑  "Sotsiaaldemokraatlik Erakond. Raul Kudre". Originaali arhiivikoopia seisuga 27. veebruar 2015. Vaadatud 23. novembril 2015.
3. 1 2  Eesti spordi biograafiline leksikon. Kudre, Raul
4. ↑  "Värska vald. Vallavalitsus". Originaali arhiivikoopia seisuga 24. november 2015. Vaadatud 23. novembril 2015.
5. ↑  Annela Laaneots. Setomaa esimene vallavanem on Raul Kudre. Postimees, 30. oktoober 2017.
6. ↑  "ESBL sporditulemused. Raul Kudre". Originaali arhiivikoopia seisuga 24. november 2015. Vaadatud 23. novembril 2015.
7. ↑  Värska Orienteerumisklubi Peko juhatus
8. ↑  "Põlva maavalitsus. Põlva Maakonna Spordinõukogu". Originaali arhiivikoopia seisuga 24. november 2015. Vaadatud 23. novembril 2015.
9. ↑  Eesti spordiregister. Treenerite andmekogu
10. ↑  Vabariigi Valimiskomisjon. 1992-2014 valimistel osalenud kandidaadi otsing

Välislingid
-----------

* Eesti spordi biograafiline leksikon. Kudre, Raul